SLP ควบคุมค่าใช้จ่ายได้ดี กำไร Q2 เพิ่ม 27% จ่ายปันผล 0.025 บ./หุ้น XD 19 ส.ค.นี้
SLP ชื่นใจ! กำไร Q2/59 เพิ่มขึ้น 27% มาที่ 11.73 ลบ. จากปีก่อน 9.23 ลบ. หลังควบคุมค่าใช้จ่ายในการผลิตและการขายได้ดีขึ้น ด้าน 6 เดือนแรกกำไรอยู่ที่ 34.89 ลบ.เพิ่มขึ้น 60% จากปีก่อน 27.78 ลบ. ใจดีจ่ายปันผล 0.025 บ./หุ้น ขึ้น XD 19 ส.ค.นี้ กำหนดจ่ายปันผล 7 ก.ย.59
9 ส.ค. 2559

บริษัท สาลี่ พริ้นท์ติ้ง จำกัด (มหาชน) หรือ SLP รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 มีกำไรสุทธิ 11.73 ล้านบาท หรือมีกำไรสุทธิ 0.0098 บาทต่อหุ้น เพิ่มขึ้น 27% จากช่วงเดียวกันของปีก่อนที่มีกำไรสุทธิ 9.23 ล้านบาท หรือมีกำไรสุทธิ 0.0085 บาทต่อหุ้น
อย่างไรก็ตาม ผลการดำเนินงานช่วง 6 เดือนแรกมีกำไรสุทธิ 34.89 ล้านบาท หรือ 0.0291 บาทต่อหุ้น เพิ่มขึ้น 60% จากช่วงเดียวกันของปีก่อนที่มีกำไรสุทธิ 27.78 ล้านบาท หรือ 0.022 บาทต่อหุ้น
ทั้งนี้ผลการดำเนินงานในไตรมาสดังกล่าวมีกำไรเพิ่มขึ้นเนื่องจากบริษัทมีการควบคุมค่าใช้จ่ายในส่วนของการผลิตและค่าใช้จ่ายในการขายและการบริหารให้มีประสิทธิภาพดีขึ้น
พร้อมกันนี้ บริษัทยังประกาศจ่ายปันผล งวดดำเนินงานวันที่ 1 ม.ค. 2559 ถึงวันที่ 30 มิ.ย. 2559 อัตราจ่ายเป็นเงินสด 0.025 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 19 ส.ค. 2559 ทั้งนี้ กำหนดจ่ายเงินปันผลในวันที่ 7 ก.ย. 2559